CELEX: 52014XG1211(01)
Language: el
Date: 2014-12-11
Title: Συμπεράσματα του Συμβουλίου — «Κατάρτιση των ασκούντων νομικά επαγγέλματα: θεμελιώδες εργαλείο για την παγίωση του ενωσιακού κεκτημένου»

11.12.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 443/7
            
         Συμπεράσματα του Συμβουλίου
   «Κατάρτιση των ασκούντων νομικά επαγγέλματα: θεμελιώδες εργαλείο για την παγίωση του ενωσιακού κεκτημένου»
   (2014/C 443/04)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   ΥΠΕΝΘΥΜΙΖΟΝΤΑΣ:
   την ανακοίνωση της Επιτροπής προς το Ευρωπαϊκό Κοινοβούλιο και το Συμβούλιο της 29ης Ιουνίου 2006 για την κατάρτιση των δικαστικών στα κράτη μέλη της Ευρωπαϊκής Ένωσης [COM(2006) 356 def.],
   το ψήφισμα του Συμβουλίου σχετικά με την κατάρτιση των δικαστών, των εισαγγελέων και των υπαλλήλων του τομέα απονομής της δικαιοσύνης στην Ευρωπαϊκή Ένωση (2008/C 299/01),
   το άρθρο 81 παράγραφος 2 στοιχείο η) και το άρθρο 82 παράγραφος 1 στοιχείο γ) της Συνθήκης για τη λειτουργία της Ευρωπαϊκής Ένωσης για την υποστήριξη εκ μέρους της Ένωσης της κατάρτισης των δικαστών και των άλλων λειτουργών και υπαλλήλων του τομέα απονομής της δικαιοσύνης σε αστικές και ποινικές υποθέσεις,
   τη Magna Carta 2010 των Δικαστών του Γνωμοδοτικού Συμβουλίου των Ευρωπαίων Δικαστών του Συμβουλίου της Ευρώπης, στην οποία τονίζεται ότι η αρχική και συνεχιζόμενη επαγγελματική κατάρτιση αποτελεί δικαίωμα και καθήκον των δικαστών και ότι η κατάρτιση είναι σημαντικό στοιχείο για την κατοχύρωση της ανεξαρτησίας των δικαστών καθώς και για την ποιότητα και αποτελεσματικότητα του συστήματος απονομής δικαιοσύνης [CCJE (2010) 3 Final],
   την ανακοίνωση της Επιτροπής με τίτλο «Εμπιστοσύνη στην πανευρωπαϊκή δικαιοσύνη – Μια νέα διάσταση στην ευρωπαϊκή δικαστική κατάρτιση» [COM(2011) 551 final],
   τα συμπεράσματα του Συμβουλίου της 27ης Οκτωβρίου 2011 για την κατάρτιση των δικαστών στην Ευρώπη (2011/C 361/03),
   το ψήφισμα του Ευρωπαϊκού Κοινοβουλίου της 14ης Μαρτίου 2012 σχετικά με την κατάρτιση των δικαστών [2012/2575(RSP)],
   την ανακοίνωση της Ευρωπαϊκής Επιτροπής σχετικά με «Το θεματολόγιο της ΕΕ στον τομέα της δικαιοσύνης για το 2020 - Ενίσχυση της εμπιστοσύνης, της κινητικότητας και της ανάπτυξης εντός της Ένωσης» [COM(2014) 144 final],
   τις στρατηγικές κατευθυντήριες γραμμές του Ευρωπαϊκού Συμβουλίου για τον χώρο ελευθερίας, ασφάλειας και δικαιοσύνης της 27ης Ιουνίου 2014 όπου επισημαίνεται ότι «Απαιτείται περαιτέρω δράση για […] τη βελτίωση της κατάρτισης των επαγγελματιών του κλάδου» (EUCO 79/14),
   ΥΠΟΓΡΑΜΜΙΖΕΙ ότι:
   Οι δικαστές και οι εισαγγελείς καθώς και άλλοι ασκούντες νομικά επαγγέλματα, διαδραματίζουν θεμελιώδους σημασίας ρόλο εγγυώμενοι την τήρηση του δικαίου της Ευρωπαϊκής Ένωσης,
   Η δικαιοσύνη, περιλαμβανομένης της δικαστικής συνεργασίας, κατέστη ώριμη ενωσιακή πολιτική με την έναρξη ισχύος της Συνθήκης της Λισαβόνας, ο δε ευρωπαϊκός χώρος δικαιοσύνης πρέπει τώρα να ενοποιηθεί· η κατάρτιση αποτελεί κύριο εργαλείο για να εξασφαλιστεί ότι τα δικαιώματα που κατοχυρώνονται από τη νομοθεσία της ΕΕ γίνονται πραγματικότητα, ότι η αποτελεσματικότητα των συστημάτων απονομής δικαιοσύνης στα κράτη μέλη ενισχύεται και ότι οι ασκούντες νομικά επαγγέλματα εμπιστεύονται οι μεν το σύστημα απονομής δικαιοσύνης των δε. Αυτό μπορεί με τη σειρά του να βοηθήσει να εξασφαλιστούν διασυνοριακές διαδικασίες και αναγνώριση δικαστικών αποφάσεων,
   ΧΑΙΡΕΤΙΖΕΙ:
   
            
               1.
            
            
               το γεγονός ότι περισσότεροι από 210 000 ασκούντες νομικά επαγγέλματα, είτε είναι δικαστές, εισαγγελείς, προσωπικό δικαστηρίων, δικηγόροι, συμβολαιογράφοι είτε δικαστικοί επιμελητές, συμμετείχαν σε δράσεις κατάρτισης στο δίκαιο της ΕΕ μεταξύ 2011 και 2013, όπως προκύπτει από τις ετήσιες εκθέσεις της Επιτροπής που αφορούν την κατάρτιση των δικαστικών στην Ευρώπη,
            
         
            
               2.
            
            
               τη διάδοση ορθών πρακτικών κατάρτισης για δικαστές, εισαγγελείς, δικηγόρους και το προσωπικό δικαστηρίων και τις συστάσεις για τη βελτίωση της κατάρτισης αυτών των επαγγελμάτων, οι οποίες προέκυψαν από το πιλοτικό πρόγραμμα για την κατάρτιση των δικαστικών στην Ευρώπη, το οποίο προτάθηκε από το Ευρωπαϊκό Κοινοβούλιο το 2012 και υλοποιήθηκε από την Ευρωπαϊκή Επιτροπή το 2013 και 2014,
            
         
            
               3.
            
            
               την έγκριση του Προγράμματος «Δικαιοσύνη» (1) για την περίοδο 2014-2020, με το οποίο θα στηριχθεί και θα προωθηθεί η κατάρτιση των δικαστικών με σκοπό να εδραιωθεί κοινή νομική και δικαστική παιδεία και με το οποίο διατίθεται προς το σκοπό αυτόν το 35 % του συνολικού του προϋπολογισμού, δηλαδή 132 εκατ. ευρώ,
            
         
            
               4.
            
            
               την αυξημένη συμμετοχή δικαστών και εισαγγελέων σε ανταλλαγές και άλλες διασυνοριακές δραστηριότητες κατάρτισης που υλοποιήθηκαν, προωθήθηκαν και συντονίστηκαν από το Ευρωπαϊκό δίκτυο κατάρτισης δικαστικών (ΕΔΚΔ) τα τελευταία χρόνια,
            
         ΑΝΑΓΝΩΡΙΖΕΙ ότι:
   
            
               1.
            
            
               ενώ η κατάσταση βελτιώνεται, πρέπει να γίνουν περισσότερα για να επιτευχθεί ο φιλόδοξος στόχος που συνίσταται στο να μπορέσουν οι μισοί (περίπου 700 000) από όλους τους ασκούντες νομικά επαγγέλματα να παρακολουθήσουν μαθήματα κατάρτισης στο δίκαιο της ΕΕ μεταξύ 2011 και 2020,
            
         
            
               2.
            
            
               οι ανάγκες κατάρτισης των ασκούντων νομικά επαγγέλματα δεν έχουν ακόμη καλυφθεί πλήρως, και η κατάσταση ποικίλλει ανάλογα με το νομικό επάγγελμα και το κράτος μέλος,
            
         
            
               3.
            
            
               οι ορθές πρακτικές πρέπει να διαδοθούν ευρύτατα, να επικαιροποιούνται, να εφαρμόζονται εκ νέου και να ανταλλάσσονται μεταξύ όλων των νομικών επαγγελμάτων,
            
         
            
               4.
            
            
               οι ασκούντες νομικά επαγγέλματα εξακολουθούν να αντιμετωπίζουν εμπόδια για τη συμμετοχή τους σε δραστηριότητες κατάρτισης, λόγου χάρη λόγω ελλείψεως χρόνου ή δημοσιονομικών πόρων, λόγω ελλείψεως μαθημάτων κατάρτισης που να περιλαμβάνουν το δίκαιο της ΕΕ ή επειδή δεν έχουν τις γνώσεις νομικής ορολογίας οι οποίες είναι αναγκαίες για τη συμμετοχή σε διασυνοριακές δραστηριότητες κατάρτισης,
            
         
            
               5.
            
            
               σε επίπεδο ΕΕ το ΕΔΚΔ είναι ο πλέον κατάλληλος φορέας να συντονίζει εθνικές δραστηριότητες κατάρτισης μέσω των μελών του και να αναπτύσσει διασυνοριακή προσφορά κατάρτισης για δικαστές και εισαγγελείς· έχει δεχτεί αυξημένη συγχρηματοδοτούμενη στήριξη από την Ευρωπαϊκή Ένωση τα τελευταία χρόνια,
            
         ΚΑΛΕΙ ΤΟΥΣ ΕΘΝΙΚΟΥΣ ΠΑΡΟΧΟΥΣ ΚΑΤΑΡΤΙΣΗΣ ΓΙΑ ΔΙΚΑΣΤΙΚΟΥΣ ΛΕΙΤΟΥΡΓΟΥΣ ΚΑΙ ΤΟΥΣ ΠΑΡΟΧΟΥΣ ΚΑΤΑΡΤΙΣΗΣ ΓΙΑ ΤΑ ΝΟΜΙΚΑ ΕΠΑΓΓΕΛΜΑΤΑ:
   
            
               1.
            
            
               να εντάσσουν συστηματικά την κατάρτιση σχετικά με το δίκαιο της ΕΕ και ειδικότερα με τον Χάρτη Θεμελιωδών Δικαιωμάτων της Ευρωπαϊκής Ένωσης στις δραστηριότητες αρχικής και συνεχιζόμενης επαγγελματικής κατάρτισης σε εθνικό επίπεδο, εφόσον είναι αναγκαίο για την ορθή άσκηση των δικαστικών και επαγγελματικών καθηκόντων,
            
         
            
               2.
            
            
               να δίνουν συνέχεια στις βέλτιστες πρακτικές και συστάσεις που προκύπτουν από το πιλοτικό πρόγραμμα κατάρτισης των δικαστικών, εφόσον είναι σκόπιμο,
            
         
            
               3.
            
            
               να συμβάλλουν ώστε να αναγνωρίζεται ότι οι εθνικές υποχρεώσεις κατάρτισης, εφόσον έχουν προβλεφθεί, εκπληρώνονται με διασυνοριακές δραστηριότητες κατάρτισης σχετικά με το δίκαιο της ΕΕ σε άλλο κράτος μέλος ή με δραστηριότητες παρεχόμενες από ευρωπαίο πάροχο κατάρτισης,
            
         
            
               4.
            
            
               να βελτιώνουν, εφόσον είναι αναγκαίο, τη συγκέντρωση αξιόπιστων δεδομένων για την κατάρτιση και να ανταλλάσσουν αυτά τα δεδομένα με την Επιτροπή, ώστε να μπορεί η τελευταία να βελτιώνει περαιτέρω την ακρίβεια των ετήσιων εκθέσεών της σχετικά με την κατάρτιση των δικαστικών στην Ευρώπη,
            
         
            
               5.
            
            
               να στηρίζουν το συντονισμό της κατάρτισης η οποία παρέχεται από εθνικές οργανώσεις ελεύθερων επαγγελμάτων του νομικού κλάδου μέσω των αντίστοιχων οντοτήτων τους σε επίπεδο ΕΕ,
            
         ΚΑΛΕΙ ΤΑ ΚΡΑΤΗ ΜΕΛΗ:
   
            
               1.
            
            
               να μετατρέψουν την προτεραιότητα που προβλέπεται στα συμπεράσματα του Ευρωπαϊκού Συμβουλίου του Ιουνίου 2014 για την κατάρτιση των επαγγελματιών του νομικού κλάδου σε συγκεκριμένα μέτρα:
               
                           —
                        
                        
                           διαθέτοντας τους αναγκαίους δημοσιονομικούς πόρους για την ανάπτυξη μιας ενδεδειγμένης προσφοράς κατάρτισης, και
                        
                     
                           —
                        
                        
                           διευκολύνοντας τους επαγγελματίες του νομικού κλάδου να συμμετέχουν στις προσφερόμενες δραστηριότητες κατάρτισης,
                        
                     
         
            
               2.
            
            
               να εξετάσουν πώς μπορεί να αυξηθεί ή τουλάχιστον να διατηρηθεί η χρηματοδοτική στήριξη προς το ΕΔΚΔ, λαμβάνοντας υπόψη το νομικό πλαίσιο του ΕΔΚΔ και την άμεση συγχρηματοδότηση από τα κράτη μέλη ορισμένων δράσεων κατάρτισης του ΕΔΚΔ σε συνάρτηση με σημαντικές ανάγκες κατάρτισης, ώστε να ανταποκριθούν στη συνεισφορά της ΕΕ και να διευκολύνουν το δίκτυο να αναπτύξει περαιτέρω τις δραστηριότητές του όπως είναι οι ανταλλαγές και η διασυνοριακή κατάρτιση,
            
         
            
               3.
            
            
               να στηρίξουν τη συγκέντρωση αξιόπιστων δεδομένων στον τομέα αυτόν,
            
         ΚΑΛΕΙ ΤΗΝ ΕΥΡΩΠΑΪΚΗ ΕΠΙΤΡΟΠΗ:
   
            
               1.
            
            
               όταν θα σχεδιάζει να ετοιμάσει σύσταση για τα πρότυπα κατάρτισης που να καλύπτει όλα τα νομικά επαγγέλματα, να αξιοποιήσει τη διαθέσιμη εμπειρογνωμοσύνη στα κράτη μέλη και μεταξύ των ενδιαφερομένων παραγόντων και να στηριχθεί στο άρτιο έργο του ΕΔΚΔ και στα αποτελέσματα του πιλοτικού προγράμματος για την κατάρτιση των δικαστικών,
            
         
            
               2.
            
            
               να καταρτίζει συνεχώς εκθέσεις σχετικά με τη συμμετοχή ασκούντων νομικά επαγγέλματα στην κατάρτιση στο δίκαιο της ΕΕ και στο δίκαιο άλλων κρατών μελών,
            
         
            
               3.
            
            
               να διοργανώνει τακτικά συνεδριάσεις σε επίπεδο ΕΕ με τους ενδιαφερόμενους παράγοντες που εμπλέκονται στην κατάρτιση ασκούντων νομικά επαγγέλματα ώστε να καταγράφεται η πρόοδος και να ενισχύεται η προετοιμασία, εφόσον είναι αναγκαία, περαιτέρω βελτιώσεων της κατάρτισης των δικαστικών λειτουργών στην Ευρώπη,
            
         
            
               4.
            
            
               να διοργανώνει ειδικές συνεδριάσεις σε επίπεδο ΕΕ με τους ενδιαφερόμενους παράγοντες με σκοπό να χαρτογραφούνται οι τρέχουσες δραστηριότητες κατάρτισης, να διαπιστώνονται ενδεχόμενα κενά και να προτείνονται βελτιώσεις, εστιάζοντας ιδιαιτέρως στην κατάρτιση των ασκούντων νομικά επαγγέλματα και των δημοσίων υπαλλήλων οι οποίοι θέτουν σε εφαρμογή τον Χάρτη Θεμελιωδών Δικαιωμάτων της Ευρωπαϊκής Ένωσης,
            
         
            
               5.
            
            
               να ενθαρρύνει τους παρόχους υπηρεσιών κατάρτισης, είτε του δημόσιου είτε κατά περίπτωση του ιδιωτικού τομέα να διοργανώνουν περισσότερες δραστηριότητες κατάρτισης στο δίκαιο της ΕΕ και στην απόκτηση γνώσεων αλλοδαπής νομικής ορολογίας για τα νομικά επαγγέλματα, έχοντας κατά νου το στόχο ότι αυτή η κατάρτιση πρέπει να είναι υψηλής ποιότητας και αποδοτική από πλευράς κόστους,
            
         
            
               6.
            
            
               να αντιμετωπίσει το ιδιαίτερο θέμα της κατάρτισης του προσωπικού των δικαστηρίων, μεταξύ άλλων βελτιώνοντας την κατάρτιση στο δίκαιο της ΕΕ του προσωπικού των δικαστηρίων, στα καθήκοντα του οποίου περιλαμβάνονται πτυχές του δικαίου της ΕΕ καθώς και διευκολύνοντας ενδεχομένως τη διασυνοριακή συνεργασία μεταξύ παρόχων υπηρεσιών κατάρτισης του προσωπικού των δικαστηρίων,
            
         
            
               7.
            
            
               να αυξήσει προοδευτικά, τηρουμένων των δημοσιονομικών απαιτήσεων και διαδικασιών της ΕΕ, τη χρηματοδοτική στήριξη στο Ευρωπαϊκό δίκτυο Κατάρτισης Δικαστικών, το οποίο είναι το ουσιαστικό εργαλείο βελτίωσης της κατάρτισης δικαστών και εισαγγελέων στην ΕΕ,
            
         
            
               8.
            
            
               να αυξήσει τη χρηματοδοτική στήριξη σε διασυνοριακά έργα κατάρτισης, όπως προβλέπεται στο χρηματοδοτικό πρόγραμμα για τη δικαιοσύνη 2014-2020, μειώνοντας συγχρόνως το διοικητικό φόρτο για τους δικαιούχους,
            
         
            
               9.
            
            
               να συνεχίσει να αναπτύσσει το τμήμα κατάρτισης της διαδικτυακής πύλης της ευρωπαϊκής ηλεκτρονικής δικαιοσύνης, μεταξύ άλλων την ηλεκτρονική μάθηση, ως αποτελεσματικό εργαλείο για την περαιτέρω ανάπτυξη της κατάρτισης των δικαστικών λειτουργών στην Ευρώπη.
            
         
      (1)  Κανονισμός (ΕΕ) αριθ. 1382/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση του Προγράμματος «Δικαιοσύνη» για την περίοδο 2014-2020 (ΕΕ L 354 της 28.12.2013, σ. 73).